1. Postup legislatívnych príprav

Všetky právne predpisy, ktoré súviseli s prechodom na euro prešli riadnym legislatívnym procesom. Legislatívny proces bol rozšírený o konzultácie s Európskou centrálnou bankou.
Pracovný výbor pre legislatívu sa zaoberal legislatívnym vyjadrením navrhovaného pozastavenia platnosti jednocentových a dvojcentových mincí. 
Aktuálne sa do budúcna počíta s novelizáciami právnych predpisov, ktoré budú predkladané v rámci tretej skupiny, kde sa do legislatívneho procesu v rámci inej vecnej problematiky v rámci predkladaných noviel budú prepočítavať aj peňažné sumy uvedené v týchto predpisoch. V tejto skupine je obsiahnuté množstvo právnych predpisov a ich úprava nepredstavuje vzhľadom na právnu úpravu zákona č. 659/2007 Z. z. o zavedení meny euro v Slovenskej republike a o zmene a doplnení niektorých zákonov v znení neskorších predpisov nevyhnutnú zmenu. Nadobudnutie účinnosti týchto právnych predpisov nie je potrebné z hľadiska prechodu na menu euro viazať na konkrétny termín. Tieto zmeny peňažných súm v právnych predpisoch budú vykonávané priebežne. Zmeny ustanovení týkajúcich sa peňažných súm popri iných vecných zmenách právnych predpisov sú navrhované už aj v súčasnosti v prebiehajúcom legislatívnom procese.
Pracovný výbor pre legislatívu priebežne aktualizuje zoznam právnych predpisov, ktoré boli prechodom na menu euro dotknuté. 
Doposiaľ bolo v súvislosti so zavedením eura pripravených 221 zákonov, 27 nariadení vlády a viacero vyhlášok, výnosov a opatrení Národnej banky Slovenska a ústredných orgánov štátnej správy.

2. Postup príprav vo verejnej správe

Ministerstvo financií SR (MF SR) a ostatné ústredné orgány štátnej správy od začiatku januára po ukončení konverzie informačných systémov (IS) začali fungovať v bežnom režime s použitím meny euro a žiadny člen PV VS neavizoval problém s implementáciou systémov. Niektoré projektové tímy na ústredných orgánoch a iných inštitúciách, ktoré riadili prechod na menu euro v súčasnom období končia svoju činnosť vzhľadom na to, že už splnili všetky úlohy súvisiace s prechodom na menu euro.

Legislatíva a metodika 
Projektový tím Ministerstva zdravotníctva SR (MZ SR) neeviduje žiadne problémy, ktoré by bolo potrebné riešiť na úrovni Riadiaceho výboru. Úlohy stanovené v akčnom pláne kapitoly MZ SR boli k 31.12.2008 splnené, pričom v priebehu januára 2009 bol realizovaný dohľad nad konverziami a účtovnými závierkami organizácií v pôsobnosti MZ SR.
Ministerstvo hospodárstva SR (MH SR) vypracovalo Správu Ministerstva hospodárstva SR k problematike nárastu cien tovarov a služieb za mesiac december, ktorá bola prerokovaná na rokovaní Cenovej rady vlády SR dňa 28. 01. 2009.
Samosprávne kraje k 31.12.2008 zabezpečili novelizáciu interných predpisov I. a II. skupiny v duálnom zobrazení EUR/SKK, v cenových výmeroch a všeobecne záväzných nariadeniach zabezpečili duálne zobrazovanie, k 15.1.2009 počas duálneho obehu zabezpečili výmenu hotovostí SKK na euro, pokračovali v metodickom usmerňovaní organizácií v ich zriadovateľskej pôsobnosti.

Informačné systémy
Agentúra pre riadenie dlhu a likvidity (ARDAL) k 1.1.2009 ukončil redenomináciu štátneho dlhu a štátnych pokladničných poukážok zo slovenskej koruny na euro a k 2.1.2009 vykonal konverziu IS ARDAL konverziou dát v systéme Wall Street Suite.
Daňové riaditeľstvo SR (DR SR) pokračovalo v konverzii a úprave Daňového Informačného Systému (DIS) podľa Plánu zavedenia eura v prostredí DS a v januári 2009 boli dodávateľom APV DIS (Aplikačné Programové Vybavenie Daňový Informačný Systém) odovzdané etapy: implementácia úprav aplikácií pre zavedenie eura v APV DIS – etapa A3) 3. etapa úprav aplikácií APV DIS – etapa akceptovaná 9.1.2009, implementácia úprav aplikácií pre zavedenie eura v APV DIS – 2. etapa C2) 2. etapa úprav zostáv – etapa akceptovaná 12. 1. 2009, implementácia úprav aplikácií pre zavedenie eura v APV DIS – 2. etapa D3) úprava väzby na eTax (portál daňovej správy poskytujúci autorizované elektronické služby) – etapa akceptovaná 12.1. 2009, všetky zazmluvnené etapy za APV DIS boli akceptované, 9.1. 2008 o 16.15 hod. začala odstávka APV DIS a začali sa vykonávať všetky dohodnuté práce súvisiace s transformáciou dát. Plánovaný bol termín odstávky APV DIS od 9.1.2009 do 26.1.2009. Vzhľadom na mimoriadny režim pri implementácii zmien v APV DIS došlo k skráteniu termínu odstávky o 7 kalendárnych dní, t.j. zo 16 na 9 kalendárnych dní. Dňa 19.1.2009 prebehlo overenie funkčnosti APV DIS a nadstavbových projektov na DÚ (Daňový úrad) Banská Bystrica I.. Nakoľko sa nevyskytli chyby brániace reálnej prevádzke, všetky DÚ začali pracovať za podpory DIS dňa 20.1.2009. Do 30.1.2009 boli ukončené na daňových orgánoch DR SR všetky aktivity vyplývajúce z Príkazu GR č. 13/2008/230 k zabezpečeniu činností súvisiacich so zavedením meny euro na daňových orgánoch SR počas odstávky APV DIS a po obnovení prevádzky APV DIS, v nadstavbových projektoch bola v priebehu januára zabezpečená implementácia v reálnej prevádzke a pre zabezpečenie plynulého riešenia prípadných problémov pracovali € štáby a € HOT LINE tímy do 30.1.2009. Projekt zavedenia eura v DR SR bol k 30.1.2009 ukončený.
Štátna pokladnica k 2.1.2009 spustila automatizované rozhranie cez SWIFT na komunikáciu s platobným systémom TARGET2, zabezpečila vykonávanie platobného systému a zúčtovanie tuzemského PS cez TARGET2, vykonala konverziu informačného systému štátnej pokladnice (ŠP), sprístupnila IS ŠP klientom a od tohto termínu zabezpečuje bežnú prevádzku po eurokonverzii. ŠP k 1.1.2009 upravila duálne zobrazovanie.
V Sociálnej poisťovni v súlade s technickými harmonogramami eurokonverzie IS prebehla konverzia IS v stanovených termínoch bez väčších problémov a všetky informačné systémy boli po kontrole konverzie odovzdané do produkčnej prevádzky. V informačnom systéme finančného riadenia - Modul SAP FI bude v zmysle technických harmonogramov eurokonverzia spustená po ukončení ročnej uzávierky, vo februári 2009. 

Štatistika
Štatistický úrad SR (ŠÚ SR) na základe požiadavky EUROSTAT-u začal pracovať na projekte „Analýza a kvantifikácia vplyvu zavedenia eura na cenový vývoj v SR“.
Cieľom projektu je vypracovanie analýzy vplyvu zavedenia eura v prelomovom období (december 2008 / január 2009) na cenový vývoj a kvantifikácia eura na celkový vývoj cien. Analýza bude zahrňovať aj vývojové trendy v období prípravy na zavedenie eura a tiež v období po zavedení eura vrátane finálneho odhadu vplyvu zavedenia eura v týchto troch obdobiach.
Predmetom projektu je výber a overenie vhodnosti príslušnej štatisticko - matematickej metódy vhodnej pre objektívne vyhodnotenie vývojových trendov a kvantifikáciu vplyvu eura na cenový vývoj. 
Pre analýzu bude použitý súbor mesačných časových radov indexov spotrebiteľských cien pripravených ŠÚ SR a agregovaných podľa skupín tovarov a služieb (spolu 12), resp. podľa tried (spolu 43).

Realizácia projektu je rozdelená do štyroch etáp:
•	Prvá etapa sa uskutočnila od 10.1. do 9. 2. 2009 zahrňovala vypracovanie predbežnej analýzy období do konca roku 2008. Predbežná analýza slúžila ako podklad pre rokovanie misie ES, ktorá sa uskutočnila 9.2.2009, za účasti zástupcov Národnej banky Slovenska (NBS), MF SR, Združenia spotrebiteľov Slovenska (ZSS) a Slovenskej obchodnej inšpekcie (SOI). 
•	Druhá etapa sa uskutoční do 15. marca 2009 a zahrnie analýzu a kvantifikáciu vplyvu eura v období prechodu na euro t.j. za december 2008 až január 2009,
•	Tretia etapa sa uskutoční od 15.3.2009 do 31.5.2009 a bude zahrňovať analýzu obdobia od februára do apríla roku 2009, 
•	Štvrtá etapa bude venovaná komplexnému definitívnemu posúdeniu cenového vývoja v prípravnom období, v období prechodu na euro a krátko po zavedení eura. Výsledky budú k dispozíciu do konca augusta 2009.

Stručné výsledky rokovania misie (presné závery budú známe až po zaslaní záverov rokovania z ES):
Výsledok rokovania bol predbežne hodnotený ako užitočný, tak pokiaľ ide o doterajšie poznatky ako aj zistené skutočnosti doterajšieho vývoja spotrebiteľských cien a osobitne HICP (Harmonized Index of Consumer Prices). Ocenené boli aj poznatky prezentované ZSS a ŠOI. Predbežne bolo odporúčané, aby výsledky kvantifikácie za obdobie prechodu na euro (december 2008/január 2009) boli zverejnené NBS po odsúhlasení MF SR a ŠÚ SR v termíne najneskôr do 15.3.2009. ŠÚ SR je zodpovedný za zverejnenie celkovej analýzy do 31.8.2009 (podľa doterajších zvyklostí krajín prechádzajúcich na euro). Neodporúča sa publikovať parciálne výsledky, ku ktorým dospeli separátne NBS, MF SR a ŠÚ SR. Zároveň sa dohodlo poskytovanie niektorých špecifických informácií pre analytikov ES. Eurostat bude publikovať výsledky až po ich zverejnení ŠÚ SR.

Tlačivá a výkazy
•	MF SR, sekcia daňová a colná pripravila Opatrenie MF SR, ktorým sa ustanovujú vzory daňových priznaní k dani z príjmov (za 2009), ktoré je uverejnené vo Finančnom spravodajcovi 13/2008.
•	Štátna pokladnica k 1.1.2009 zverejnila nové tlačivá a metodické usmernenia na internetovej stránke ŠP v súvislosti s vedením účtov.

Prieskumy verejnej mienky o prijatí eura a monitoring vývoja spotrebiteľských cien
ŠÚ SR monitoroval cenový vývoj mesačne, za užší súbor tovarov a služieb dekádne a v období 2.1 a 5.1. 2009 na ešte užšom súbore komodít. Dopady vstupu Slovenska do EMÚ od 1. 1. 2009 na rôzne oblasti života obyvateľov a podnikateľov v SR sú pravidelne monitorované a analyzované na báze údajov o pohybe spotrebiteľských cien viacerými inštitúciami. Okrem toho bola všeobecná požiadavka na analýzu prípravného obdobia na zavedenie eura a tiež vplyv zavedenia eura na vývoj cien po jeho prijatí.

Školenia 
DR SR v januári 2009 od 13. do 20.1. 2009 uskutočnilo školenia pre užívateľov APV DIS k zavedeniu meny euro (školenia boli realizované počas odstávky APV DIS a osnova školení bola doplnená o nové tlačivo DP k dani z motorových vozidiel). Bolo zrealizovaných 8 školení, na ktorých bolo vyškolených 320 používateľov APV DIS.

Komunikácia
•	MZ SR ponecháva naďalej funkčnú e-mailovú adresu "euro@health.gov.sk", v rámci ktorej je možné zasielať otázky, na ktoré je a bude v priebehu roku 2009 MZ SR odpovedať. MZ SR bude tiež naďalej existujúcu databázu "otázok a odpovedí" pravidelne aktualizovať.
•	Sociálna poisťovňa počas duálneho hotovostného obehu monitorovala platby v pokladniach pobočiek Sociálnej poisťovne, ktoré boli prijímané v slovenských korunách a eurách, podľa požiadaviek klientov, výdavky boli vyplácané v eurách. Bol zabezpečený dostatočný počet eurových bankoviek a nebol zaznamenaný žiadny problém.

Záver: Na základe predložených odpočtov členov Pracovného výboru pre verejnú správu možno konštatovať, že úlohy z akčných plánov organizácií v súvislosti so zavedením eura boli splnené. Viaceré organizácie ku koncu januára zrušili vytvorené projektové tímy, ktoré riadili prechod na menu euro. Tak, ako už bolo uvedené v správe o zavedení eura k 31.12.2008, verejná správa bez problémov a úspešne zvládla prechod na menu euro, vrátane konverzie IS. Niektoré ústredné orgány ponechávajú funkčné internetové stránky, ktoré zriadili v súvislosti so zavedením eura s tým, že v rámci nich budú zverejňovať aktuálne informácie a odpovede na najčastejšie kladené otázky.

3. Postup príprav vo finančnom sektore

V priebehu mesiaca január 2009 sa nekonalo zasadnutie pracovného výboru pre banky a finančný sektor.

Počas činnosti Pracovného výboru pre banky a finančný sektor v období od roku 2005 do konca roku 2008 boli pod pracovným výborom zriadené 3 pracovné podvýbory, a to Podvýbor pre SEPA (Single Euro Payment Area), Podvýbor pre banky a Podvýbor pre poisťovne. Vedúci týchto podvýborov priebežne oznamovali výsledky svojej činnosti priamo v pracovnom výbore a všetky výstupy a materiály podvýborov boli schvaľované v pracovnom výbore. Podvýbor pre SEPA, zriadený v polovici roku 2006, bol zrušený ku koncu roka 2007, nakoľko bol v tom čase zriadený Výbor pre SEPA spadajúci organizačne pod Slovenskú bankovú asociáciu.

V súčasnosti je možné konštatovať, že zavedenie eura v oblasti bezhotovostného a hotovostného platobného styku prebehlo bezproblémovo a je možné pozitívne hodnotiť prípravy na zavedenie eura v týchto dvoch oblastiach:

V oblasti bezhotovostného platobného styku je nutné predovšetkým vyzdvihnúť bezproblémové pripojenie na platobný systém TARGET2, ako aj bezproblémový prechod systému EURO SIPS na menu euro. 

V oblasti hotovostného peňažného obehu:

Vývoj obehu v eurách

Proces zavádzania eura v SR prebehol v dôsledku výrazného predzásobenia bánk pomerne rýchlo, keď už ku koncu obdobia duálneho obehu (k 16.1.2009) hodnota celkovej kumulovanej emisie predstavovala 2 476 mil. EUR. K 31. 1. 2009 táto hodnota dosiahla viac ako 2 627 mil. EUR (takmer 66,3 mil. kusov eurových bankoviek a 331 mil. kusov eurových mincí).

Záväzky z predzásobenia v celkovej hodnote viac ako 1 mld. EUR splatili banky NBS v troch rovnomerných splátkach (k 6.1.2009, 28.1.2009 a 4.2.2009). K 4.2.2009 NBS neeviduje žiadnu pohľadávku voči bankám z titulu ich predzásobenia eurovou hotovosťou.
 
Pomer kumulovanej emisie eurových bankoviek, resp. eurových mincí k celkovej hodnote obehu (kumulovaná emisia eurových bankoviek, resp. eurových mincí + obeh slovenských bankoviek, resp. slovenských mincí) k 31.1.2009 predstavoval takmer 84%, resp. 78%.

Za obdobie od 1.1.2009 do 31.1.2009 z hľadiska štruktúry výdajov eurových peňazí bankám najvyšší podiel dosiahli Všeobecná úverová banka, a.s. (39 %) a Slovenská sporiteľňa a.s. (15 %). Z hľadiska štruktúry príjmov eurových peňazí od bánk do NBS najvyšší podiel dosiahli Tatrabanka, a.s. (26 %) a Slovenská sporiteľňa, a.s. (20 %). 

Sťahovanie slovenských peňazí z obehu

Objem hotovosti, ktorý bol stiahnutý za obdobie od 1.1.2009 do 31.1.2009 predstavoval približne 61,4 mld. Sk, t. j. viac ako 79 % z hodnoty obehu k 31.12.2008. Podstatná časť tejto hotovosti (74,3 %) sa stiahla už počas obdobia duálneho obehu (od 1.1.2009 do 16.1.2009).

K 31.1.2009 zostalo v obehu ešte takmer 42 mil. kusov bankoviek a viac ako 491 mil. kusov obehových mincí. V obehu zostali najmä bankovky a mince najnižších nominálnych hodnôt (takmer 15 mil. kusov 20 Sk, 9 mil. 100 Sk bankoviek a viac ako 198 mil. kusov 50 hal. a takmer 126 mil. kusov 1 Sk mincí).

V porovnaní s koncom roku 2007 (obdobie štandardného peňažného obehu – 155,15 mld. Sk) celkový objem stiahnutej hotovosti k 31.1.2009 predstavoval takmer 90 %.

Za obdobie od 1.1.2009 do 31.1.2009 z hľadiska štruktúry príjmov slovenských peňazí od bánk do NBS najvyšší podiel dosiahli Všeobecná úverová banka, a.s. (35 %) a Tatrabanka, a.s. (22 %). 

V súvislosti s prípravou na zavedenia eura v SR začala NBS s ničením prebytočných zásob slovenských bankoviek a mincí už v roku 2008. Za obdobie od 1.1.2008 do 31.1.2009 bolo v NBS zničených takmer 120 mil. kusov bankoviek, čo predstavovalo približne 120 ton a 172,3 mil. kusov slovenských obehových mincí, čo predstavovalo viac ako 823 ton.

NBS predpokladá, že z obehu sa ešte vráti približne 39 mil. kusov bankoviek (39 ton) a približne 302 mil. kusov obehových mincí, ktorých váha by mala predstavovať približne 
1 206 ton.

Zhodnotenie procesu zavedenia eura

Z pohľadu NBS možno konštatovať, že proces zavedenia eura v SR prebehol úspešne. K zvládnutiu procesu zavedenia eura bez výraznejších problémov prispela najmä úspešná spolupráca medzi NBS, bankami, Ministerstvom vnútra SR a ďalšími subjektami, ktoré sa podieľali na tomto procese.

4. Opatrenia na ochranu spotrebiteľa a prípravy v podnikateľskej sfére

Oblasť monitoringu a kontroly spotrebiteľských cien

V januári 2009 boli realizované 2 monitoringy. 1. monitoring sa uskutočnil v dňoch 12. – 14.1.2009 v 34 okresoch a 68 monitorovacích miestach, pričom bol uskutočnený záznam cien v 324 predajniach potravinárskeho tovaru, v 106 predajniach spotrebného tovaru a 119 prevádzkach stravovacích a ubytovacích služieb – spolu v 549 obchodných zariadeniach. V 14 obchodných zariadeniach (2,5 % sledovaných zariadení) odmietli poverení pracovníci spolu 10 anketárom overiť záznam cien.

2. monitoring sa uskutočnil v dňoch 26. – 28.1.2009 v 36 okresoch a 66 monitorovacích miestach, pričom bol uskutočnený záznam cien v 318 predajniach potravinárskeho tovaru, v 108 predajniach spotrebného tovaru a 116 prevádzkach stravovacích a ubytovacích služieb – spolu v 542 obchodných zariadeniach. V 11 obchodných zariadeniach (2,03 % sledovaných zariadení) odmietli poverení pracovníci spolu 9 anketárom overiť záznam cien.

V týždňoch od 12.1. do 17.1.2009 bola vykonaná kvalitatívna sonda:
•	potraviny (mliečne a mäsové výrobky) – 32 položiek v 343 predajniach, ktoré sčasti nie sú totožné s monitorovanými.

Na základe doteraz zistených údajov o cenách bolo na tzv. čiernu listinu - ku dňu 13.1.2009 zaradených ďalších 6 podnikateľských subjektov – z toho 1 maloobchodná potravinová predajňa, 1 prevádzka reštauračných služieb a 2 zariadenia služieb pre osobnú starostlivosť, 1 dopravná spoločnosť a 1 subjekt zabezpečujúci dopravné parkovanie.

Ďalšie prípady neodôvodnene zvýšených cien sa prešetrujú, komunikuje sa s jednotlivými podnikateľmi, aby ich prípadné zaradenie na tzv. čiernu listinu bolo korektné a odôvodnené.

Podrobnejšie výstupy z monitoringu sú uvedené na internetových stránkach: 

•	www.pravaspotrebitela.sk 
•	www.zss.sk 

Slovenská obchodná inšpekcia

V januári bolo inšpektormi SOI prekontrolovaných celkom 3 959 prevádzok, z tohto počtu je 3 391 prevádzok bez zistení, čo predstavuje 85,65 %. V 188 prevádzkach (t. j. 4,75 %) boli nedostatky odstránené počas kontroly a v 380 prevádzkach (t. j. 9,60 %) boli uložené záväzné opatrenia na ich odstránenie. 
V tomto období bolo vykonaných 85 následných kontrol, z ktorých bolo 88,24 % bez zistení (t. j. 75 kontrol).                                
Zistené nedostatky pri predaji výrobkov:
•	odmietnutie prijatia platby v Sk – v 0,24 %, t. j. v 6 prevádzkárňach (ďalej len PJ)
•	odmietnutie prijatia platby v eurách – v 0,32 %, t. j. v 8 PJ
•	výdaj preplatku v Sk bez súhlasu spotrebiteľa – v 1,26 %, t. j. v 32 PJ
•	nezverejnený konverzný kurz – v 0,38 %, t. j. v 15 PJ
•	nesprávny konverzný kurz – v 0,45 %, t. j. v 18 PJ 
•	neuvedený konverzný kurz na doklade o kúpe – v 0,18 %, t. j. v 7 PJ
•	nesprávny konverzný kurz na doklade o kúpe – v 0,08 %, t. j. 3 PJ
•	chýbajúce duálne zobrazenie konečnej sumy, ktorú má spotrebiteľ platiť – v 0,66 %, t. j. v 26 PJ
•	nesprávny prepočet konečnej sumy, ktorú má spotrebiteľ platiť v informatívnej mene – v 0,53 %, t. j. 21 PJ
•	doklad o kúpe nevydaný vôbec – v 1,67 %, t. j. 66 PJ
•	chýbajúce duálne zobrazenie predajných cien – 1,14 %, t. j. 1 445 výrobkov
•	nesprávny prepočet predajnej ceny – 0,83 %, t. j. 1 053 výrobkov 
•	chýbajúce duálne zobrazenie jednotkových cien – 2,27 %, t. j. 2 878 výrobkov 
•	nesprávny prepočet jednotkovej ceny – 0,14 %, t. j. 179 výrobkov z celkového počtu 126 663 prekontrolovaných druhov výrobkov.

pri poskytovaní služieb:
•	chýbajúce duálne zobrazenie ceny služby – 1,74 %, t. j. 301 služieb
•	nesprávny prepočet a zaokrúhľovanie cien služieb v 2,28 % t. j. 393 z 17 271 prekontrolovaných druhov služieb

na reklamných letákoch:
•	chýbajúce duálne zobrazovanie predajných cien na reklamných letákoch – v 0,63 %, t. j. 17 produktov
•	nesprávny prepočet predajných cien na reklamných letákoch v 0,33 % t. j. 9 produktov
•	chýbajúce duálne zobrazenie jednotkovej ceny – v 0,22 %, t. j. 6 produktov
•	nesprávny prepočet jednotkových cien na reklamných letákoch v 0,15 % t. j. 4 produktov z 2 712 prekontrolovaných cien produktov na letákoch.

Za hodnotené obdobie boli vykonané kontroly:

pri predaji výrobkov:
•	v obchodných reťazcoch – 8,76 %, t. j. 347 PJ
•	u predávajúcich s počtom zamestnancov 5 alebo menej – 44,48 %, t. j. 1 761 PJ
•	u predávajúcich s počtom zamestnancov nad 5 – 29,25 %, t. j. 1 158 PJ
•	na trhových miestach – 0,18 %, t. j. 7 PJ
•	v elektronickom obchode – 0,05 %, t. j. 2 PJ

Najvyšší podiel prevádzok s nedostatkami, t. j. 11,19 % bol zistený v predajniach s počtom zamestnancom 5 a menej.

pri poskytovaní služieb
•	s počtom zamestnancov 5 alebo menej – 9,80 %, t. j. 388 PJ
•	s počtom zamestnancov nad 5 – 7,48 %, t. j. 296 PJ
V oblasti služieb bol počet prevádzok s nedostatkami vyšší o 0,51 % u prevádzok s počtom zamestnancov do 5, čo predstavovalo 10,31 %.

Z hľadiska sortimentného členenia boli kontroly vykonané:
•	potraviny – 23,97 %, t. j. 949 PJ
•	nepotraviny – 47,08 %, t. j. 1 864 PJ
•	stravovacie zariadenia – 22,91 %, t. j. 907 PJ
•	ubytovacie zariadenia – 0,38 %, t. j. 15 PJ
•	služby – 5,66 %, t. j. 224 PJ

Najvyšší podiel prevádzok s nedostatkami, t. j. 13,90 %, bol zistený v prevádzkach poskytujúcich služby.

Za sledované obdobie bolo na SOI doručených 455 podnetov zameraných na:

	Počet prijatých podnetov	Počet prešetrených podnetov	Počet opodstatnených podnetov	%	
Zvýšenie cien	284	117	1	0,85	
Chybné prepočty cien	27	16	3	18,75	
Chýbajúce duálne zobrazenie	16	7	4	57,14	
Chýbajúci konverzný kurz	3	1	1	100,00	
Reklamné letáky	10	2	1	50,00	
Odmietnutie prijatia Sk	54	41	4	9,76	
Odmietnutie prijatia eura	33	17	3	17,65	
Výdaj preplatku v Sk bez súhlasu spotrebiteľa	28	20	4	20,00	
SPOLU	455	221	21	9,50	

Ďalšie aktivity

•	MH SR vypracovalo Správu Ministerstva hospodárstva SR k problematike nárastu cien tovarov a služieb za mesiac december, ktorá bola prerokovaná na rokovaní Cenovej rady vlády SR dňa 28. 01. 2009.
•	MH SR vypracovalo podklady pre vypísanie verejného obstarávania na zabezpečenie vypracovania „Správ o vplyve zavádzania jednotnej meny euro na vývoj konjunktúry slovenskej ekonomiky v rovine makroekonomických vzťahov (najmä konkurencieschopnosti) a mikroekonomických vzťahov (najmä riadenie firiem, udržania konkurenčnej pozície, resp. na fungovanie a existenciu života schopných podnikov)“, „Analýzy dopadu zavedenia eura na vývoj spotrebiteľských cien v sektore maloobchodu a služieb“ a vypracovanie „Informácie o dopadoch zavedenia eura na podnikateľské aktivity v obchode a službách“.

5. Komunikácia s verejnosťou

Všetky úlohy z Národného plánu v oblasti komunikácie, ktoré sa mali splniť do konca januára 2009, boli splnené.

V rámci aktivít na privítanie spoločnej európskej meny sa v prvých minútach roka 2009 slávnostného výberu eurových bankoviek z bankomatu zúčastnil predseda vlády SR Robert Fico, minister financií SR Ján Počiatek a guvernér národnej banky Slovenska Ivan Šramko. Oslavy zavedenia eura prebehli tiež v rámci silvestrovských osláv v Bratislave a viacerých ďalších mestách na Slovensku.

V januári 2009 uskutočnilo Ministerstvo financií SR a NBS jednu vlnu mediálnej kampane zameranú na výmenu hotovosti, zopakovanie najdôležitejších termínov na výmenu hotovosti a limitov na bezplatnú výmenu. Pripomenula tiež obdobie duálneho obehu. Hlavný odkaz bol, že výmena hotovosti je jednoduchá a nik nepríde o svoje peniaze. Vedľajším cieľom bolo podporiť ohľaduplnosť v obchodoch, platby kartou.
Počet signatárov etického kódexu dosiahol k ultimu januára 2009 takmer 3000 subjektov, ktorým bolo zaslaných 18 300 nálepiek signatára etického kódexu „Meníme menu, nie cenu“ spolu s konverznou tabuľkou. 

Internetová stránka euromena.sk zaznamenala v januári 2009 rekordný záujem – 355 tisíc návštev (250 tisíc v decembri 2008). Z tohto počtu bolo až 132 tisíc unikátnych návštevníkov, čo je taktiež rekordne vysoký počet (100 tisíc v decembri). Internetová stránka euromena.sk je súčasťou celonárodnej informačnej kampane, ktorú uskutočňuje vláda SR a NBS. V prevádzke je od decembra 2007 a prináša občanom, podnikateľom ako aj pracovníkom verejných organizácií denne aktualizované informácie zo všetkých oblastí súvisiacich s prechodom na novú menu. Od začiatku jej spustenia bolo zaznamenaných 1,85 milióna návštev. Na euromene sú aj všetky súvisiace právne normy, metodické príručky, informačné publikácie na stiahnutie, fotografie a videá z kampane ako aj zábavná sekcia s hrami pre deti. 

Euro Info linka pri Úrade vlády SR poskytla v priebehu januára odpovede takmer 20 tisíc volajúcim na bezplatné číslo 0800 103 104. Najčastejšie otázky boli najmä na výmenu peňazí od januára 2009, duálne zobrazovanie slovenských korún po novom roku a na používanie mincí iných krajín eurozóny u nás a opačne.

6. Záver

Z vyššie uvedených informácií vyplýva, že zavedenie eura vo všetkých sektoroch, najmä však v hotovostnom peňažnom obehu, ako aj v bezhotovostnom platobnom styku prebehlo hladko, plynulo a bezproblémovo, čo v plnom rozsahu platí aj pre duálny hotovostný peňažný obeh v dňoch 1. – 16. januára 2009. Obchod aj bankový sektor zvládli toto náročné obdobie bez akýchkoľvek systémových porúch alebo závažných problémov, vrátane plnej funkčnosti systémov bezhotovostného platobného styku a hotovostného peňažného obehu v termínoch stanovených Národným plánom zavedenia eura v SR. Hladko prebiehalo aj sťahovanie korunovej hotovosti z hotovostného obehu do zásob bánk a Národnej banky Slovenska. Vo zvýšenej miere sa aktivizoval aj komplex nástrojov na ochranu spotrebiteľa, vďaka čomu neboli zaznamenané žiadne rozsiahlejšie prípady zneužívania zmeny meny na neodôvodnený rast cien tovarov a služieb. V súlade s Národným plánom zavedenia eura v SR pokračovala aj celonárodná informačná kampaň s dôrazom na informácie o výmene korunovej hotovosti.
Celkovo je teda prechod na euro možné hodnotiť ako úspešný, hladký a bezproblémový, čo okrem iného vo svojich správach skonštatovali aj Európska komisia a Európska centrálna banka.